SYNEX จับมือ Razer หวังครองส่วนแบ่งการตลาด “อุปกรณ์เกมมิ่ง” ไทย
SYNEX จับมือ Razer หวังครองส่วนแบ่งการตลาด “อุปกรณ์เกมมิ่ง” ไทย
10 มิ.ย. 2563

นางสุธิดา มงคลสุธี ประธานเจ้าหน้าที่บริหาร บริษัท ซินเน็ค (ประเทศไทย) จำกัด (มหาชน) หรือ SYNEX กล่าวว่า ซินเน็คฯ ได้รับการแต่งตั้งเป็นตัวแทนจำหน่ายผลิตภัณฑ์ “Razer” แบรนด์ดังระดับโลกในครั้งนี้ เรามีความยินดีเป็นอย่างยิ่งที่ได้ร่วมมือกันเพื่อให้ได้ส่วนแบ่งในตลาดที่กำลังเติบโตในประเทศไทยมากขึ้น และตอบสนองความต้องการของลูกค้าในประเทศไทยที่ต้องการอุปกรณ์เกมมิ่งเกียร์ที่ล้ำสมัย และมีคุณภาพ ด้วยจุดแข็ง ซินเน็คฯ มีแบรนด์ที่จัดจำหน่ายครอบคลุมกว่า 60 แบรนด์ชั้นนำทั่วโลก และมีฐานลูกค้าซึ่งเป็นดีลเลอร์กว่า 6,000 ราย มีศูนย์บริการกว่า 60 แห่งทั่วประเทศ การันตีความเชื่อมั่นระดับโลกทั้งในด้านช่องทางการขายและการบริการหลังการขายภายใต้ตราสัญลักษณ์ “Trusted by Synnex”
โดย Razer ได้มีการพัฒนาผลิตภัณฑ์อุปกรณ์เกมมิ่งประสิทธิภาพสูงออกสู่ตลาดเอาใจเหล่าเกมเมอร์อย่างต่อเนื่อง ตอบโจทย์ความต้องการทุกไลฟ์สไตล์ของนักเล่นเกมทุกระดับตั้งแต่มือสมัครเล่นไปจนถึงระดับมืออาชีพ นำเสนออุปกรณ์การเล่นเกมอย่างครบวงจร ตั้งแต่อุปกรณ์ต่อพ่วงเกมที่ได้รับรางวัล อุปกรณ์เสริมสำหรับนักเล่นเกม และอุปกรณ์ซอฟต์แวร์ที่มีการพัฒนาอยู่ตลอดเวลา การจับมือเป็นพันธมิตรกันของ “Razer” และ “ซินเน็คฯ” จึงจะขยายความนิยมของเกมและกีฬาอี-สปอร์ตในประเทศไทยให้มากขึ้นกว่าที่เคย
นายวิลเลี่ยม ไซ รองประธานฝ่ายขายและการตลาด จาก Razer เผยว่า “ในฐานะแบรนด์ไลฟ์สไตล์เกมมิ่งชั้นนำระดับโลกด้านเทคโนโลยีอุปกรณ์เกมมิ่ง Razer ยังคงพัฒนาผลิตภัณฑ์ใหม่ๆอยู่ตลอดเวลา เพื่อสร้างประสบการณ์การเล่นเกมรูปแบบใหม่ ที่ล้ำสมัยให้กับเหล่าเกมเมอร์ เมื่อมองภาพรวมของตลาดเกมในประเทศไทยที่มีทิศทางการเติบโตที่สูงมาก เราจึงมองเห็นศักยภาพความเป็นไปได้ที่จะผลักดันต่อยอดการเติบโตของตลาดเกมในประเทศไทยให้พัฒนายิ่งขึ้นกว่าเดิม ด้วยการแนะนำอุปกรณ์เสริมคุณภาพสูงที่ทันสมัยของเรา และเราเชื่อมั่นในตัว “ซินเน็คฯ” ดิสทริบิวเตอร์ด้านไอทีอันดับหนึ่งของประเทศไทย
ทั้งนี้ ในปีที่ผ่านมา ภาพรวมอุตสาหกรรมเกมทั้งในส่วนซอฟท์แวร์และฮาร์ดแวร์ ทั่วโลกมีมูลค่าตลาดสูงถึง 4.6 ล้านล้านบาท ส่วนภูมิภาคเอเชียตะวันออกเฉียงใต้ มีมูลค่าตลาด 1.4 แสนล้านบาท โดยประเทศไทยมีอัตราการเติบโตอยู่ในอันดับ 2 ของภูมิภาคเอเชียตะวันออกเฉียงใต้ และมีมูลค่าตลาดอยู่ที่ 2.2 หมื่นล้านบาท หรือเติบโต 13% จากปีที่ผ่าน จากข้อมูลของสมาคมกีฬาอีสปอร์ตแห่งประเทศไทย ระบุว่า มีจำนวนคนเล่นเกมในประเทศไทยปีที่แล้วอยู่ที่ 27.8 ล้านคน คิดเป็น 41% ของประชากรทั้งประเทศ และคาดการณ์ตลาดโดยรวมปี 2563 จะเติบโตขึ้นอย่างต่อเนื่อง หรือมูลค่าตลาดเกมเติบโตกว่า 2.7 หมื่นล้านบาท เป็นโอกาสให้ Razer ขยายฐานลูกค้าในประเทศไทย ซึ่งมีศักยภาพการเติบโตสูงเมื่อเทียบกับประเทศอื่นๆ เป็นอีกศูนย์กลางในวงการเกมมิ่งที่ทั่วโลกต้อง จับตามอง
อย่างไรก็ดี ภาพรวมตลาดเกมในประเทศไทยยังร้อนแรง และทำสถิติสูงสุดใหม่อย่างต่อเนื่อง รวมถึงแรงสนับสนุนจากภาครัฐบาลและหน่วยงานที่เกี่ยวข้องในเรื่องของอี-สปอร์ต จึงเป็นที่จับตามองว่า สินค้ากลุ่มเกมมิ่งในประเทศไทยจะได้รับการตอบรับในทิศทางเดียวกัน โดยเฉพาะอุปกรณ์ที่เกี่ยวเนื่องกับการเล่นเกมส์ ทั้งหูฟัง เมาส์ คีย์บอร์ด ซึ่งซินเน็คฯ เล็งเห็นโอกาสสำคัญนี้ จึงเข้ามาบุกตลาดเกมอย่างเข้มข้นในช่วงที่ผ่านมา โดยในปี 2562  ซินเน็คฯ มีพอร์ตยอดขายสินค้ากลุ่มเกมมิ่งโน๊ตบุ๊ค และเกมมิ่งเกียร์รวมอยู่ที่ประมาณ 2,500 ล้านบาท ครั้งนี้เราได้รับความไว้วางใจให้เป็น Sole Distributor ตัวแทนจำหน่ายอย่างเป็นทางการแต่เพียงผู้เดียวของแบรนด์ RAZER ในกลุ่มอุปกรณ์เกมมิ่งทุกผลิตภัณฑ์ ยิ่งตอกย้ำภาพผู้นำสินค้ากลุ่มเกมมิ่งของบริษัทฯ ได้อย่างชัดเจนยิ่งขึ้น ซึ่งจะทำให้ซินเน็คฯ สามารถขยายการเติบโตได้อย่างมีนัยสำคัญ และครองมาร์เก็ตแชร์ในพอร์ตเกมมิ่งโน๊ตบุ๊ครวมกับเกมมิ่งเกียร์เบอร์ 1 ในประเทศไทยด้วยเป้าหมายที่ใหญ่กว่าเดิม
โดยซินเน็คฯ พร้อมจำหน่ายผลิตภัณฑ์ Razer ในทุกช่องทางผ่านร้านค้าปลีก ห้างสรรพสินค้า และอีคอมเมิร์ซ รวมถึงการให้บริการหลังการขายเต็มรูปแบบ ตั้งแต่วันนี้เป็นต้นไป ผู้ที่สนใจสามารถหาซื้อสินค้าและรับบริการหลังการขายได้ที่ร้านค้าตัวแทนจำหน่าย และศูนย์บริการในเครือ บมจ.ซินเน็คฯ ภายใต้สัญลักษณ์รับประกัน Trusted by Synnex ทั่วประเทศ รายละเอียดเพิ่มเติมที่ www.synnex.co.th, fb/synnexthailand หรือโทร  Synnex Care 1251